Source: https://company.marimekko.com/fi/sijoittajat/hallinto/hallinnointiperiaatteet/hallitus/
Timestamp: 2018-02-19 21:37:47+00:00
Document Index: 17005303

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Hallitus – Marimekko as a company | We as a company
Marimekko Oyj:n hallituksen jäsenet valitsee varsinainen yhtiökokous. Hallituskokoonpanoa koskeva ehdotus valmistellaan merkittävien osakkeenomistajien toimesta. Hallituksen toimikausi päättyy seuraavan varsinaisen yhtiökokouksen lopussa. Yhtiöjärjestyksen mukaan hallitukseen kuuluu vähintään neljä ja enintään seitsemän varsinaista jäsentä. Marimekko Oyj:n hallituksen jäsenten määrä on suhteutettu yhtiön kokoon. Yhtiöjärjestyksessä ei ole asetettu hallituksen jäsenille yläikärajaa, rajoitettu jäsenten toimikausien lukumäärää eikä muullakaan tavalla rajoitettu yhtiökokouksen päätösvaltaa hallituksen jäsenten valinnassa. Hallituksen jäsenten asettamiselle ei ole erityistä järjestystä. Hallitus valitsee keskuudestaan puheenjohtajan. Yhtiön toimitusjohtajaa ei voida valita hallituksen puheenjohtajaksi.
Merkittävät osakkeenomistajat ottavat hallituksen kokoonpanoa suunniteltaessa huomioon yhtiön liiketoiminnan tarpeet, sen kehityksen ja yhtiön strategian. Hallituksen jäsenten valinnassa tavoitteena on varmistaa, että hallitus kokonaisuutena tukee Marimekko Oyj:n liiketoimintaa, strategiaa ja liiketoiminnan asiakaslähtöisyyttä parhaalla mahdollisella tavalla. Hallituksen monimuotoisuus varmistaa osaltaan nämä tavoitteet. Hallituksen monimuotoisuutta tarkastellaan eri näkökulmista. Yhtiön kannalta olennaisia tekijöitä ovat jäsenten toisiaan täydentävä osaaminen, koulutus, kokemus eri toimialoilta ja Yhtiön liiketoiminnalle merkittäviltä maantieteellisiltä alueilta, sekä jäsenten henkilökohtaiset ominaisuudet. Hallituksen monimuotoisuutta tukee erityisesti myös ikä- ja sukupuolijakauman huomioiminen. Hallituskokoonpanon valmistelussa huomioidaan myös yhtiön pitkän aikavälin kehitys ja seuraajasuunnittelu.
Marimekko Oyj:n 6.4.2017 pidetty varsinainen yhtiökokous valitsi hallitukseen seitsemän jäsentä, joiden toimikausi alkoi 6.4.2017 ja päättyy vuoden 2018 varsinaisen yhtiökokouksen lopussa. Hallituksen jäseniksi valittiin uudelleen Elina Björklund, Arthur Engel, Mika Ihamuotila, Mikko-Heikki Inkeroinen ja Catharina Stackelberg-Hammarén. Hallitukseen valittiin uusina jäseninä Rebekka Bay ja Helle Priess. Puheenjohtajana toimii Mika Ihamuotila ja varapuheenjohtajana Elina Björklund.
Hallituksen jäsenet esitetään kohdassa Hallitus.
Corporate Governance -suosituksen mukaan hallituksen jäsenten enemmistön tulee olla yhtiöstä riippumattomia. Yhtiöstä riippumattomaksi katsotaan henkilö, jolla ei ole yhtiön hallituksen jäsenyyden lisäksi muuta merkittävää sidosta yhtiöön. Lisäksi kahden mainittuun enemmistöön kuuluvista jäsenistä on oltava riippumattomia yhtiön merkittävistä osakkeenomistajista. Hallitus arvioi jäsentensä riippumattomuutta vuosittain. Marimekko Oyj:n hallituksen jäsenistä Rebekka Bay, Elina Björklund, Arthur Engel, Mikko-Heikki Inkeroinen, Helle Priess ja Catharina Stackelberg-Hammarén ovat yhtiöstä ja yhtiön merkittävistä osakkeenomistajista riippumattomia.
Mika Ihamuotila on toiminut Marimekko Oyj:n hallituksen päätoimisena puheenjohtajana 11.4.2016 lähtien erillisen puheenjohtajan päätoimisuuteen pohjautuvan sopimuksen nojalla. Mika Ihamuotilan johtajasopimus sisälsi tätä ennen myös CEO-tehtävät. Yhtiön tarkastus- ja palkitsemisvaliokunta käsittelee ja valmistelee päätoimiseen johtajasopimuksen ehtoihin ja palkitsemiseen liittyvät asiat.
Hallituksen tehtävät ja vastuu
Hallitus huolehtii yhtiön hallinnon, toiminnan ja kirjanpidon sekä varainhoidon asianmukaisesta järjestämisestä. Osakeyhtiölaissa ja yhtiöjärjestyksessä määriteltyjen tehtävien lisäksi hallituksen toimintaperiaatteet ja keskeiset tehtävät on määritelty hallituksen vahvistamassa kirjallisessa työjärjestyksessä. Työjärjestys päivitetään ja vahvistetaan vuosittain varsinaisen yhtiökokouksen jälkeen pidettävässä hallituksen järjestäytymiskokouksessa. Kaikki yhtiön liiketoiminnan kannalta merkittävät ja laajakantoiset asiat käsitellään hallituksessa.
Työjärjestyksen mukaan hallituksen kokouksessa käsiteltäviä asioita ovat muun muassa
konsernin ja liiketoiminta-alueiden strategisten tavoitteiden ja suuntaviivojen määrittely ja vahvistaminen
konsernin ja liiketoiminta-alueiden toimintasuunnitelmien ja budjettien käsittely ja hyväksyminen
osavuosikatsausten, konsernitilinpäätöksen ja toimintakertomuksen käsittely ja hyväksyminen
liiketoiminnan laajentaminen ja supistaminen
strategisesti tai taloudellisesti merkittävistä investoinneista ja omaisuuden hankinnasta ja myynneistä päättäminen
rahoituspolitiikasta ja rahoitukseen liittyvistä vastuusitoumuksista päättäminen
konsernin raportointimenettelyn, riskienhallinnan, sisäisen valvonnan sekä tarkastus- ja valvontajärjestelmien vahvistaminen
tilintarkastussuunnitelman hyväksyminen
yhtiön toimitusjohtajan ja johtoryhmän jäsenten nimittäminen ja palkitsemisesta päättäminen
toimitusjohtajan ohjeistaminen.
Vuonna 2017 hallitus keskittyi muun muassa seuraaviin asiakokonaisuuksiin
yhtiön strategian kehittämiseen sekä liiketoiminta-alueiden strategisten tavoitteiden vahvistamiseenfyysisen vähittäismyynnin ja sähköisen kaupankäynnin
kansainvälisen laajentamisen strategian kehittämiseen
tuotevalikoiman strategiseen kehitykseen ja toimenpiteisiin tuottavuuden parantamiseksi keskipitkällä aikavälillä
suunnittelu- ja brändistrategian tarkasteluun, sekä
toimintasuunnitelmien ja budjettien käsittelyyn ja vahvistamiseen.
Kokouskäytäntö ja päätöksenteko
Hallituksen kokousten koolle kutsumisesta ja kokoustyöskentelystä vastaa hallituksen puheenjohtaja. Hallitus ei ole jakanut jäsenilleen erityisiä liiketoiminnan seurannan painopistealueita. Hallitus arvioi toimintaansa puheenjohtajan johdolla vuosittain tammikuussa. Vuonna 2017 hallitus kokoontui 10 kertaa. Hallituksen jäsenten osallistumisprosentti kokouksiin oli 100.
Valintavuosi Riippumaton yhtiöstä
ja merkittävistä osakkeenomistajista
Puheenjohtaja vuodesta 2015
Varapuheenjohtaja vuodesta 2015
2011 Kyllä
2017 Kyllä
2015 Kyllä
Joakim Karske*
2008 Kyllä
2014 Kyllä
*Hallituksen jäsen 6.4.2017 saakka
Yhtiökokouksessa 6.4.2017 valittu hallitus on nimittänyt keskuudestaan tarkastus- ja palkitsemisvaliokunnan. Tarkastus- ja palkitsemisvaliokunnan puheenjohtajaksi valittiin Elina Björklund ja jäseniksi Mikko-Heikki Inkeroinen ja Catharina Stackelberg-Hammarén.
Hallitus ei ole perustanut muita valiokuntia.
Tarkastus- ja palkitsemisvaliokunta käsittelee ja valmistelee ylimmän johdon sopimusten ehtoihin ja palkitsemiseen liittyvät asiat ja sille tavanomaisesti kuuluvat tehtävät ja valvonnan, kuten muun muassa:
tilinpäätösraportointiprosessin seuranta
yhtiön sisäisen valvonnan, mahdollisen sisäisen tarkastuksen ja riskienhallintajärjestelmien tehokkuuden seuranta
yhtiön hallinto- ja ohjausjärjestelmästään antamaan selvitykseen sisältyvän kuvauksen käsittely taloudelliseen raportointiprosessiin liittyvistä sisäisen valvonnan ja riskienhallinnan järjestelmien pääpiirteistä
lakisääteisen tilintarkastajan tai tilintarkastusyhteisön riippumattomuuden ja erityisesti yhtiölle tarjottavien oheispalvelujen arviointi
johdon palkitsemisen arviointi ja tarkastaminen sekä huolehtiminen palkitsemisjärjestelmien tarkoituksenmukaisuudesta
Tarkastus- ja palkitsemisvaliokunta kokoontui tilivuonna 2017 viisi kertaa. Valiokunnan jäsenten osallistumisprosentti kokouksiin oli 100.
*Tarkastus- ja palkitsemisvaliokunnan jäsen 6.4.2017 saakka.